Роден е на 28 април 1795 г. в Бенгалия, Индия, най-големият от осемте сина от общо 13-те деца в семейството на Томас Стърт, съдия в Британската остиндийска компания. На 5-годишна възраст е изпратен да се образова в Англия. След завършване на средното си образование, поради липса на финанси, не може да се запише в университет и в началото на септември 1813 г. постъпва в Британската армия. Служи на Пиренеите в края на Полуостровната война (1807 – 1814), воюва срещу американците в Канада и се завръща в Европа няколко дни след битката при Ватерлоо (1815). Следващите три години прекарва с армията в окупирана Франция, а през 1818 г. е изпратен със своя полк в Ирландия.